Poštovane/ni,

poslije 24 godine donesen je novi **Pravilnik o osnovnoškolskom i srednjoškolskom odgoju i obrazovanju učenika s teškoćama u razvoju** (Narodne novine, 24/15) koji stupa na snagu 12. ožujka 2015. godine.

Novim Pravilnikom se u naš odgojno-obrazovni sustav na polju rada s učenicima s teškoćama u razvoju uvodi niz zakonskih novina. Mnoge od njih su se zbog snažnog inkluzivnog pokreta počele već primjenjivati tako da u praksi stručnjacima edukacijsko-rehabilitacijskih profila nisu nepoznanica. Zbog lakšeg početka primjene novog Pravilnika u nastavku ovog dopisa pojašnjene su njegova ishodišta, odredbe, nazivlje i rješenja.

**Zakonsko-antidiskriminiacijski i programski okvir uključujućeg odgoja i obrazovanja**

Pravilnik se oslanja i proizlazi iz strategijskog i nadzakonskog, zakonskog i stručno-programskog okvira zadanog obrazovnom politikom naše zemlje.

Temeljni nadzakonski akt je *Konvencija UN o pravima osoba s invaliditetom koja je usvojena zajedno s Fakultativnim protokolom*(Narodne novine, br. 6/07, 3/08 i 5/08), stupila na snagu 3. svibnja 2008., koja u čl. 3 ističe opće načelo za provedbu svih prava djece s teškoćama: *Poštovanje* ***razvojnih sposobnosti*** *djece s teškoćama u razvoju je* ***opće načelo*** *Konvencije UN-a o pravima osoba s invaliditetom i treba ga* ***uzeti u obzir prilikom provedbe svih ostalih prava.***

U članku 24. ističe se pravo na obrazovanje osobama s invaliditetom, na **ravnopravnoj osnovi** s drugima pa je tako određeno:

*(b) da osobe s invaliditetom mogu imati* ***pristup uključujućem, kvalitetnom*** *i besplatnom osnovnom obrazovanju i srednjem obrazovanju, na ravnopravnoj osnovi s drugima,* ***u zajednicama u kojima žive****,*

*(c)* ***razumnu prilagodbu*** *individualnim potrebama,*

*(d) da osobe s invaliditetom* ***dobiju potrebnu pomoć****, unutar općeg obrazovnog sustava, kako bi se olakšalo njihovo* ***djelotvorno*** *obrazovanje,*

*(e) pružanje djelotvornih* ***individualiziranih mjera potpore*** *u okruženjima koja najviše pridonose akademskom i socijalnom razvoju, u skladu s* ***ciljem potpunog uključivanja****.*

Europska unija s dva antidiskriminacijskih instrumenata osigurava prava osoba s invaliditetom (Direktiva 2000/43/EC i 2000/78/EC), a koje su bile osnova za usklađivanja domaćeg zakonodavstva u procesu pridruživanja Europskoj uniji (Zakon o suzbijanju diskriminacije).

Zakon o suzbijanju diskriminacije (Narodne novine, 85/08) određuje da je moguća diskriminacija i na osnovi **zdravstvenog stanja i invaliditeta;** što je to **izravna i neizravna diskriminacija**; te određuje što je to **razumna prilagodba** i kada ona postaje diskriminacija ako se ne provedi.

Navedeno je bitno jer se zahtjeva od države da osigura razumne prilagodbe koje osiguravaju i obrazovanje koje će biti uključujuće.

**Strategija obrazovanja, znanosti i tehnologije** (Narodne novine, *124/14*) određuje u dijelu rada s učenicima s teškoćama sljedeće:

*Obrazovni sustav utemeljen na* ***jednakim obrazovnim prilikama*** *podrazumijeva* ***sustav podrške*** *djeci usmjeren na zadovoljavanje specifičnih potreba svakog djeteta.*

*Stoga je glavni cilj u ovome tematskom području* ***osiguranje cjelovita sustava podrške*** *djeci i učenicima koji ujedinjuje različite mehanizme podrške unutar odgojno-obrazovnih institucija i izvan njih, a uključuje* ***podršku u učenju, psihološku podršku i karijerno savjetovanje****, kao i* ***dodatne specifične oblike podrške djeci i učenicima s teškoćama*** *i darovitoj djeci i učenicima.*

Mjere koje strategija navodi u dijelu o podršci razrađuje djelotvorni način osiguranja navedenog cilja.

**ZOOOŠ** propisujući ciljeve i načela odgoja i obrazovanja u čl. 4 navodi:

*(1) Ciljevi odgoja i obrazovanja u školskim ustanovama su:*

*1. osigurati sustavan* ***način poučavanja*** *učenika, poticati i unapređivati njihov intelektualni, tjelesni, estetski, društveni, moralni i duhovni razvoj* ***u skladu s njihovim sposobnostima*** *i sklonostima,*

*(2) Načela obrazovanja na razini osnovnog i srednjeg obrazovanja su:*

*2. odgoj i obrazovanje u osnovnoj i srednjoj školi temelji se na jednakosti obrazovnih šansi za sve učenike* ***prema njihovim sposobnostima****,*

Nadalje u čl. 67 ZOOOŠ određuje obvezu škole da osigurava sigurnost i zaštitu zdravlja:

*Školske ustanove dužne su:*

*– stvarati* ***uvjete za zdrav mentalni i fizički razvoj te socijalnu dobrobit*** *učenika, (…)*

*– osigurati* ***uvjete za uspješnost*** *svakog učenika u učenju,*

*–* ***brinuti se o zdravstvenom stanju*** *učenika i o tome obavještavati nadležnog liječnika škole – specijalistu školske medicine,*

ZOOOŠ također predviđa u čl. 99. st. 9 dodatni način, osim rada stručne službe i učitelja, na koji će se osigurati dodatna pomoć za rad s učenicima s teškoćama:

*Zbog ispunjavanja* ***posebnih potreba*** *učenika s teškoćama u razvoju, školska ustanova može na prijedlog osnivača, a uz suglasnost Ministarstva, u odgojno-obrazovni proces uključiti pomoćnike u nastavi ili stručno komunikacijske posrednike koji nisu samostalni nositelji odgojno-obrazovne i/ili nastavne djelatnosti.*

**Nacionalni okvirni kurikulum** (Odluka o Nacionalnom okvirnom kurikulumu za predškolski odgoj i obrazovanje te opće obvezno i srednjoškolsko obrazovanjeKLASA: 023-03/11-01/00007, URBROJ: 533-04-11-0001 od 20. srpnja 2011.)(dalje: NOK) i ZOOOSŠ.

*NOK* utvrđuje sljedeće u vezi prava na primjereno obrazovanje učenika s teškoćama:

*Načela, koja čine vrijednosna uporišta za izradbu i ostvarenje nacionalnoga kurikuluma, jesu: (…)*

*uključenost svih učenika u odgojno-obrazovni sustav –* ***uvažavanje odgojno-obrazovnih potreba svakoga djeteta****, učenika i odrasle osobe,* ***napose onih koji su izloženi marginalizaciji i isključenosti (…)***

*Nacionalni okvirni kurikulum promiče odgoj i obrazovanje* ***usmjeren na dijete*** *i učenika. Oni podrazumijevaju:*

***prilagođivanje*** *odgojno-obrazovnih i nastavnih oblika, metoda i sredstava rada pojedinačnim potrebama i sposobnostima učenika, kako bi se osigurao odgojno-obrazovni uspjeh svakoga pojedinca*

***odabir i primjenu*** *odgojno-obrazovnih oblika, metoda i sredstava koji će poticajno djelovati na razvoj svih područja djetetove, odnosno učenikove osobnosti*

***planiranje i pripremu*** *školskoga i nastavnoga rada prema sposobnostima učenika, pripremajući različite sadržaje, različitu organizaciju i tempo nastave*

***pružanje pomoći*** *djeci i učenicima s teškoćama i senzibiliziranje ostale djece i učenika za njihove potrebe, pružanje pomoći i suradnju.*

*Nacionalnim okvirnim kurikulumom osiguravaju se djeci i učenicima s posebnim odgojno obrazovnim potrebama uvjeti za* ***učenje u skladu s njihovim mogućnostima i potrebama.***

*(…) Radi se o raznorodnoj skupini djece i učenika za koje su* ***nužne razlike u ciljevima****, odnosno očekivanim postignućima, sadržajima i metodama učenja i poučavanja* ***sukladno njihovim individualnim sposobnostima i posebnostima****. (…)*

*Sve skupine* ***zahtijevaju prilagodbe*** *odgojno-obrazovnoga procesa, odnosno odgojno-obrazovnu potporu različite vrste i razine.*

*U tu svrhu* ***odgojno-obrazovna ustanova*** *ima mnogostruke zadaće,* ***osiguravajući učenicima potrebnu potporu*** *koja se ostvaruje u ustanovi ili/i izvan nje.*

*Djeca i učenici s teškoćama uključuju se u odgojno-obrazovni sustav* ***uz odgovarajuće mjere potpore u različitom opsegu****, a prema osobnim potrebama, što se uređuje pratećim podzakonskim aktima.*

*Posebno je važno* ***osigurati dostupnost*** *do prilagođenih oblika odgojno-obrazovnoga rada te drugih stručnih i potpornih služba i programa.*

Dakle može se još jednom podvući da **Pravilnik razrađuje postavljen okvir uključujućeg odgoja i obrazovanja**.

**Odredbe Pravilnika**

**Opće odredbe**

U pravilniku u I. glavi Općih odredbi u čl. 2. st. 3 određena su načela odgoja i obrazovanja učenika s teškoćama i koja su temelj za tumačenje Pravilnika. Dakle navode se sljedeća glavna načela:

* **prihvaćanja različitosti,**
* **prihvaćanja osobitosti individualnog razvoja**
* **osiguranja uvjeta i potpore**
* **izjednačavanje mogućnosti**
* **osiguranje školovanja što bližeg mjestu stanovanja**

U čl. 2. st. 1 određeno je način osiguranja navedenih prava tj. da se potpora ostvaruje kroz tri poluge:

* **programsku**
* **profesionalnu**
* **pedagoško-didaktičku prilagodbu**

U čl. 2. st. 2. definira se učenik s teškoćama te je naglašeno međudjelovanje njegovih teškoća i čimbenika okoline koje zajedno ograničavaju njegovo **ravnopravno sudjelovanje** u obrazovanju. Ovim se uvodi funkcionalni pristup utvrđivanju da li se radi o učeniku s teškoćama u razvoju.

U čl. 2 st. 4. **ograničuje se svrha** Orijentacijske liste na definiranje programske i profesionalne potpore zbog potrebe učenicima za istom.

**Programska potpora**

U II. glavi Pravilnika određuje se **programska potpora** te se određuje da se ona sastoji od:

* vrste primjerenog programa
* dodatne odgojno-obrazovne i rehabilitacijske potpore
* privremenih oblika odgoja i obrazovanja

Za **vrste primjerenog odgoja i obrazovanja** Pravilnik navodi:

– redoviti program uz individualizirane postupke,

– redoviti program uz prilagodbu sadržaja i individualizirane postupke,

– posebni program uz individualizirane postupke,

– posebni programi za stjecanje kompetencija u aktivnostima svakodnevnoga života i radauz individualizirane postupke.

te da se one **ostvaruju u**:

– redovitome razrednom odjelu,

– dijelom u redovitome, a dijelom u posebnome razrednom odjelu,

– posebnome razrednom odjelu,

– odgojno-obrazovnoj skupini.

Ovdje je za naglasiti da Pravilnik umjesto dosadašnjeg naziva **prilagođeni program** uvodi novi naziv **redoviti program uz prilagodbu sadržaja i individualizirane postupke,** te da uz sve vrste programa predviđa i navodi **individualizirane postupke**. Isto se uglavnom uobičajilo u dosadašnjoj praksi.

Također je vidljivo da Pravilnik ne razlikuje mjesto ostvarivanja programa po vrstama ustanova već samo po vrsti razrednog odjela koji je u pravilu u redovitoj školi. Kasnije je to vidljivo i iz novog naziva za ustanove koje su do sada provodile posebne programe (ili stariji naziv posebne ustanove), a koji glasi **škole koje imaju suglasnost Ministarstva za osiguravanje posebnih uvjetima odgoja i obrazovanja** (kraće: škole koje osiguravaju posebne uvjete školovanja).

Za **dodatni odgojno-obrazovne i rehabilitacijski programe** Pravilnik određuje da su to:

– program edukacijsko-rehabilitacijskih postupaka,

– program produženoga stručnog postupka,

– rehabilitacijski programi.

Isto se u bitnom je razlikuje od postojećih oblika potpore iz starog Pravilnika.

Kao privremene oblika odgoja i obrazovanja Pravilnik navodi:

– nastavu u kući,

– nastavu u zdravstvenoj ustanovi,

– nastavu na daljinu.

Isto je određeno ZOOOSŠ-om, a ovim Pravilnikom je kasnije razrađeno.

**Vrste primjerenih programa**

U III. glavi razrađuju se navedene **vrste primjerenih programa**, a u čl. 4. dodatno se uz Pravilnik o postupku utvrđivanja psihofizičkog stanja djeteta, učenika te sastavu stručnih povjerenstava (Narodne novine, 67/14) razrađuje postupak određivanja primjerenog oblika školovanja i pomoći te ga **članovi stručnih povjerenstava Ureda trebaju primjenjivati u postupku.**

Osnažuje se uzimanje u obzir nalaza i mišljenja te postupaka utvrđivanja teškoća i razina potpore, određuje se što sve rješenje treba imati, obveza navođenja najbliže škole koja provodi predloženi program te rehabilitacijsku pomoć, dužnost škole da u što skorijem roku osigura pedagoško-didaktičku prilagodbu te da kontinuirano prati rezultate učenika.

Važna je odredba, koja se razlikuje od odredbe Pravilnika o postupku utvrđivanja psihofizičkog stanja…, da se za učenike s **već utvrđenim teškoćama** koji se upisuju u prvi razred treba **postupak utvrđivanja psihofizičkog stanja** obaviti u ranijem razdoblju tj. **od 1. veljače do 15 travnja**, a ne od 1 ožujka do 15.lipnja.

Potrebno je naglasiti da Pravilnik u glavi IX. Prijelaznim i završnim odredbama u čl. 23. određuje da se postupci započeti prije stupanja na snagu Pravilnika završavaju prema propisima koji su vrijedili u vrijeme kada je postupak započet. Postupak upisa u prvi razred započeo je javnom objavom ureda državne uprave 1. ožujka 2015., te se nove odredbe ne odnose na ovogodišnji postupak.

U člancima od 5 do 9. definiraju se vrste programa navedene u čl. 3. st. 4., te kome se oni određuju.

Za **redovni program u individualizirane postupke** naglašava se da se određuje za učenike koji bez sadržajnih ograničenja mogu svladavati redoviti program. Taksativno se navode individualizirani postupci, da mogu biti iz jednog, više ili svih nastavnih predmeta, da trebaju za svakog učenika biti razrađeni kao pisani dokument koji izrađuju učitelji u suradnji sa stručnim suradnicima te da se moraju dati na uvid roditeljima tijekom prve polovice polugodišta (tj. do kraja listopada), da se provodi u redovitom razrednom odjelu, da se može provoditi i u posebnom razrednom odjelu ako učenik ugrožava sigurnost sebe ili drugih učenika (dosadašnji čl. 10. starog Pravilnika), da se može provoditi i u školi koja osigurava posebne uvjete ako postoji potreba za višegodišnju habilitaciju i rehabilitaciju (npr. učenici s CP i sl.).

Za **redoviti program uz prilagodbu sadržaja i individualizirane postupke** naglašava se da se određuje za učenike koji bez sadržajnih ograničenja ne mogu svladavati redoviti program. Program se definira kao redovni program koji se sadržajno i metodički prilagođava učeniku, a sadržajna prilagodba kao individualna prilagodba nastavnih sadržaja sukladno sposobnostima i sklonostima učenika. Određuje se da je moguće smanjivanje do razine najniže razine usvojenosti postignuća propisanih nastavnim planom i programom za razred koji učenik polazi. Ovo je novina te je potrebno za svaki predmet isto odrediti. Kao i kod prethodne vrste programa navodi se da može biti iz jednog, više ili svih nastavnih predmeta, da treba za svakog učenika biti razrađen kao pisani dokument koji izrađuju učitelji u suradnji sa stručnim suradnicima te da se moraju dati na uvid roditeljima tijekom prve polovice polugodišta (tj. do kraja listopada), da se provodi u redovitom razrednom odjelu, da se može provoditi i u posebnom razrednom odjelu ako učenik ugrožava sigurnost sebe ili drugih učenika (dosadašnji čl. 10. starog Pravilnika), da se može provoditi i u školi koja osigurava posebne uvjete ako postoji potreba za višegodišnju habilitaciju i rehabilitaciju (npr. učenici s CP i sl.).

U čl. 7. razrađuje se primjena vrste programa u srednjoj školi. Za razliku od dosadašnje prakse uvodi se i prilagodba sadržaja i za strukovne predmete ali do razine stjecanja kompetencija potrebnih za pristup tržištu rada. Također se uvodi mogućnost odobravanja svladavanja program uz produljeni rok (dvije godine za jednu godinu školovanja) i to dva puta tijekom školovanja.

Za **posebni program uz individualizirane postupke** navodi se da je to posebno strukturiran sadržaj nastavnih programa izrađen sukladno mogućnostima i sposobnostima učenika, da se određuje za učenika koji ne mogu svladati redovite programe ni uz prilagodbu sadržaja redovitog programa, da može biti iz svih ili pojedinih predmeta (dosadašnji čl. 12. i 7 starog Pravilnika), da pojedini predmeti mogu biti svladavani po redovitom programu uz individualizirani pristup ili i uz prilagodbu sadržaja (dosada je bio predviđena „maksimalna individualizacija“ za dio program koji se izvodio u redovitom razrednom odjelu), određuje se matični razredni odjel kao odjele gdje učenik ostvaruje više od 70% satnice, da iznimno se može i poseban program uz individualizirane postupke izvoditi u redovitom razrednom odjelu ako na tom području nije ustrojen poseban razredni odjel.

Zaključno se određuje i **posebni programi za stjecanje kompetencija u aktivnostima svakodnevnoga života i rada uz individualizirane postupke**. Navodi se da je cilj toga programa osposobiti učenika za najjednostavnije aktivnosti svakodnevnog života i rada te da se provodi od 6 do 21. godine života. Isto se ne razlikuje od dosadašnjeg Pravilnika. Novosti koje se razrađuju u čl. 9 st. 2, 3 i 4. odnose se na prelazak iz posebnog programa uz individualizirane postupke u ovaj program na kraju osnovnog obrazovanja ili tijekom srednjoškolskog obrazovanja, a što do sada nije bili regulirano.

U st. 5 određuje se da se program provodi sukladno mreži u odgojno obrazovnim skupinama u školama.

Dakle i ovaj program, kao i prethodni se može provoditi kako u redovitim tako i u ustanovama koje osiguravaju posebne uvijete školovanja.

**Dodatni odgojno-obrazovne i rehabilitacijski programi**

U glavi IV. razrađuju se **dodatni odgojno-obrazovne i rehabilitacijski programi.**

Novosti koje se razlikuju od dosadašnjeg pravilnika su u organizaciji rehabilitacijskih programa u ustanovama koje osiguravaju posebne uvjete školovanja, a samo iznimno uz posebnu suglasnost Ministarstva i u drugim školama ako na tom području ne postoji škole koje osiguravaju posebne uvjete školovanja. Navedena odredba (čl. 12. st. 3) mogla bi biti problematična u gradu Rijeci s obzirom na dosadašnji tkz. Riječki model potpore.

**Pedagoško-didaktička prilagodba**

U glavi V. **pedagoško-didaktička prilagodba** navodi se da istu određuje stručno povjerenstvo Ureda te da podrazumijeva:

– prilagođenu informatičku opremu,

– specifična didaktička sredstva i pomagala,

– udžbenike prilagođene posebnim odgojno-obrazovnim potrebama učenika (u jeziku, pismu i mediju),

– elektroakustičku opremu,

– prilagođene oblike komuniciranja i dr.

Za očekivati je da će navedenom odredbom biti povećana dostupnost suportivnih tehnologija učenicima s teškoćama.

**Ustrojavanje posebnih razrednih odjela i skupina**

U glavi VI. određen je način ustrojavanja posebnih razrednih odjela i skupina, a što do sada nije bilo u potpunosti propisano. Tako se navodi da je za osnivanje potrebno priložiti:

– mišljenje osnivača škole i Ureda o potrebi ustroja odjela ili skupine odnosno programa školovanja učenika s teškoćama u razvoju u toj školi,

– očitovanje škole o prostornim i kadrovskim uvjetima za provođenje programa i

– rješenja o primjerenome programu obrazovanja za učenike koji bi polazili taj razredni odjel ili skupinu.

**Privremeni oblici odgoja i obrazovanja**

U glavi VII. razrađeni su privremeni oblici odgoja i obrazovanja, tj. način i procedura odobravanja te trajanje nastave. Od novosti je propisana obveza suradnje škola koja providi nastavu u zdravstvenoj ustanovi i škole iz koje učenik dolazi, obvezu osiguranja nastave općeobrazovnih predmeta za učenike srednjih škola, da nastavu predmetne nastave može provoditi za više predmeta jedan učitelj/nastavnik, da nastavu na daljinu provodi škola koju je učenik pohađao do pojave bolesti.

**Profesionalna potpora**

U glavi VIII. određuje se profesionalna potpora te da je provode:

– učitelji/nastavnici osposobljeni i educirani za rad s učenicima s teškoćama u razvoju,

– nastavnici/odgajatelji osposobljeni i educirani za rad s učenicima s teškoćama u razvoju u učeničkim domovima,

– stručnjaci edukacijsko-rehabilitacijskoga profila (edukacijski rehabilitator, logoped, socijalni pedagog),

– stručni suradnici škole,

– nadležni školski liječnik,

– stručnjaci zavoda za zapošljavanje i drugi stručnjaci iz ustanova socijalne skrbi, zdravstvenih ustanova te drugih specijaliziranih ustanova,

– savjetnici agencija nadležnih za odgoj i obrazovanje,

– stručni timovi,

– centri potpore,

– pomoćnici u nastavi ili stručni komunikacijski posrednici,

– stručnjaci iz civilnoga sektora uz odobrenje nadležnog Ministarstva.

Poseban naglasak je stavljen na **profesionalno usmjeravanje i potporu** (čl. 19.), a propisano je da su srednje škole dužne u roku od 15 dana od početka nastave tražit dokumentaciju od osnovne škole koja je u narednom roku od 15 dana dužna dokumentaciju o učeniku poslati (st. 3.).

Također je u čl. 20 naglašena obveza redovnog surađivanja s centrima za socijalnu skrb i uredima zavoda za zapošljavanje srednjim školama koje osiguravaju posebne uvjete školovanja.

U čl 21. definira se novi instrument osiguravanja potpore: **stručni tim**, koji je predviđen i ZOOOSŠ-u. Navodi se da je to mobilna multidisciplinarna služba potpore čiji program odobrava Agencija. Navodi se da tim:

– pruža **stručnu, savjetodavnu i edukativnu potporu** odgojno-obrazovnim djelatnicima, pomoćnicima u nastavi i stručnim komunikacijskim posrednicima,

– pruža **supervizijsku potporu** stručnim suradnicima škole,

– pruža stručnu **potporu u provedbi privremenih oblika nastave**,

– po potrebi **savjetodavno sudjeluje u planiranju i izradi primjerenoga programa** osnovnog ili srednjeg obrazovanja i prati učinke provedbe,

– **predlaže školi potrebne promjene** u radu s učenicima.

da Ministarstvo uz prethodno stručno mišljenje Agencije, a na prijedlog centra potpore ili jedinice lokalne i područne samouprave imenuje voditelja i članove tima, da voditelj tima vodi evidenciju, koordinira i izvješćuje Agenciju o radu, da škola podnosi zahtjev Agenciji ili lokalnoj samoupravi za uključivanje tima, a da i Ministarstvo može podnijeti zahtjev.

U čl. 22. definira se osnivanje, djelokrug i rad **centara potpore**. Navodi se da je centar potpore specijaliziran za rad s učenicima s određenom vrstom teškoće te da može provoditi sljedeće:

– organizira i **provodi stručna usavršavanja** odgojno-obrazovnih djelatnika u svrhu informiranja o razvojnim osobitostima i funkcioniranju učenika s teškoćama u razvoju,

– sudjeluje u **edukaciji pomoćnika u nastavi** i stručnih komunikacijskih posrednika,

– organizira **stručnu potporu u radu i edukaciju voditelja programa pomoćnika u nastavi** i stručnoga komunikacijskog posrednika,

– pruža **savjetodavnu potporu odgojno-obrazovnim djelatnicima**,

– pruža **potporu i edukaciju roditeljima**/skrbnicima,

– **razvija nove inovativne metodologije** i tehnike prenošenja znanja učenicima,

– **surađuje sa znanstvenom i sveučilišnom zajednicom**.

Navodi se da su uvjeti za dobivanje suglasnosti postignuti znanstveni i stručni rezultati, stručno-kadrovske kompetencije i infrastrukturni uvjeti škole, a da utvrđivanje uvjeta obavlja Agencija temeljem dostavljenog zahtjeva škole, neposrednim uvidom. Ministarstvo daje suglasnost temeljem prethodnog stručnog mišljenja Agencije.

**Prijelazne i završen odredbe**

U glavi IX. određuju se prijelazne i završen odredbe odnosno određuje se da **rješenja** **koja nisu u suglasnosti** s Pravilnikom se **moraju uskladiti** s njim u roku od **godine dana**, da će se započeti postupci dovršit prema odredbama propisa koji su vrijedili kad je postupak započet te da prestaju vrijediti Pravilnik o osnovnoškolskom odgoju i obrazovanju učenika s teškoćama u razvoju (»Narodne novine«, broj 23/1991.) i Pravilnik o srednjoškolskom obrazovanju učenika s teškoćama i većim teškoćama u razvoju (»Narodne novine«, broj 86/1992.).

Popratni prilozi i obrasci (Orijentacijska lista i Mišljenje stručnog povjerenstva) dio su Pravilnika. U orijentacijskoj listi došlo je do određenih promjena (bolje taksativne odredbe za točke 3, 4 i 6) te dodavanje nekih teškoća koje nisu bile navedene u dosadašnjoj OL. Važno je za članove str. povjerenstva Ureda da trebaju navesti skupnu i podskupinu vrste teškoća.

Poštovane/ni u privitku je novi Pravilnik s OL i obrascem Mišljenja. Nadam se da će vam ovaj osvrt omogućiti lakše razumijevanje i provođenje odredbi Pravilnika.

S poštovanjem,

Robert Cimperman